Springs-man in hof oor onsedelike dade met meisies | Maroela Media
'n Vrou wat self as kind gemolesteer is se paraatheid het daartoe bygedra dat 'n 39-jarige man van Springs aan die Oos-Rand in hegtenis geneem is weens verskeie beweerde onsedelike dade op minderjarige meisies.
Die vrou, wie se naam weerhou word om die identiteit van haar sewejarige dogter, een van die slagoffers, te beskerm, het aan Maroela Media gesê haar dogter het op Saterdag 20 Augustus by 'n maatjie, wie se ouers aan hulle bekend is en by wie hulle al gaan kuier het, gaan oorslaap.
"Ek het haar die volgende oggend gaan oplaai en agtergekom iets is fout toe ek haar gebad het. Ek is as kind gemolesteer en het die tekens raakgesien en haar daaroor uitgevra," het die ma gesê.
Die meisie het aan haar ma vertel "die oom" het na bewering haar en haar maatjie [sy dogter] die aand al hul klere laat uittrek, waarna hy hulle glo seksueel misbruik het. Hy het glo ook pornografiese foto's van die meisies geneem.
Die vrou het verlede Maandag 'n saak by die Springs-polisiestasie aanhangig gemaak, waarna die ondersoek deur die polisie se eenheid teen gesinsgeweld, kindermishandeling en seksuele misdrywe oorgeneem is. Die dogtertjie is vir 'n volledige mediese ondersoek gestuur en haar verklaring is deur 'n maatskaplike werker afgeneem.
Die vrou het intussen die maatjie se ma oor die voorval ingelig. Die maatjie se ma het haar dogter daaroor uitgevra en dié het glo die Saterdagaand se gebeure bevestig. Dié ma het die Maandag glo haar drie kinders, twee dogters en 'n babaseuntjie, gevat en by haar ouers gaan bly.
"Intussen het ek haar oortuig dat dit belangrik is dat haar kind ook 'n verklaring aflê en ondersoek moet word. Die ma is verlede Donderdag na die Springs-polisiestasie om 'n verklaring af te lê. Die kinders is ook vir ondersoeke gestuur en die man daardie aand in hegtenis geneem."
Kapt. Johannes Ramphora, polisiewoordvoerder, het die inhegtenisneming aan Maroela Media bevestig. "Die verdagte het Vrydag sy eerste verskyning in die Springs-landdroshof gemaak," het hy gesê.
Die man word na bewering verdink van seksuele misdrywe op minstens ses slagoffers tussen die ouderdom van ses en 10 jaar.
Hy het Donderdag weer vlugtig in die landdros verskyn, waarna die saak uitgestel is tot 27 September. Hy bly in aanhouding.
Ramphora het gesê die ondersoek duur voort. Die presiese aanklagte waarop die man teregstaan, sal nog vasgestel word.
Dit is die ergste wat met n kind kan gebeur hoe kan so n kind weer n grootmens vertrou en besef die walglike mense wat sulke goed doen watse trauma dit vir so n kind is as hulle nie 100% ondersteuning , hulp en geduld ontvang nie ag nee ek is woedend jy moet toegesluit word Sies man jy het geen selfrespek vir jouself en jou eie kind nie en ander onskuldige kinders nie!!!! Jou soort moet nie naby kinders toegelaat word nie!!!!!
Ai, my hart sommer seer….
Ek saluut die mamma dat sy onmiddellik iets agtergekom het en haar dogtertjie uitgevra het!! Daar is bitter min ma's wat dadelik sal agterkom daar is fout. Nou is die man agter tralies!! Good for you Mamma!! Sterkte aan almal!!
Dit klink seker nie reg nie, maar my ouers het my ook nooit as jong seun laat uitslaap nie, net gesê, dat kinders in hulle eie beddens moet slaap waar ouers weet wat aangaan!!
As 'n reel het ons nie toegelaat dat ons kinders uitslaap om hierdie oortredings te voorkom. Sterkte aan die kinders en dankbaar dat die ouer dit gou opgemerk het, net jammer die skade is alreeds gedoen.